Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 17. melléklet a 31/2010. (V. 13.) EüM rendelethez
Paragraph Index: 646

3. Diagnózis A betegség diagnózisának felállításában az anamnézis felvétel és a fizikális vizsgálat mellett nagy szerepe van a laboratóriumi diagnosztikának. Az alapellátás feladata a májbetegség felismerése és a HCV ellenanyag-szint vizsgálata. Utóbbi elvégzése májkárosodás észlelésekor vagy rizikócsoportokban szükséges. A betegek szakellátása hepatológiai centrumokban összpontosul. 3.1. A diagnosztikus tesztek a szerológiai és molekuláris vizsgálatok csoportjába sorolhatók. Az utóbbi a vírus nukleinsav kimutatását jelenti. Pontosan meghatározható a vírus titere, és a genotípusa, ami a terápia megtervezésében alapvető fontosságú. A terápia célja a vírus teljes kiirtása a szervezetből és így a betegség progressziójának gátlása. A terápia hatékonysága elsősorban a vírus genotípusától függ. 3.2. Mindenkit kezelni kell, ha a HCV-RNS kimutatható, és a GPT emelkedett vagy a májbiopszia portális vagy bridging fibrosist, közepes fokú gyulladást és necrosist mutat és/vagy a transiens elastographia (FibroScan)* fibrosist mutat. * Jelenleg nem finanszírozott eljárás. 3.3. A 2. és 3. genotípusban a terápia eléri a 80-87%-os tartós virológiai választ, ami a vírus eradikációját jelenti, míg az 1. genotípus esetében ennél kevesebb: 40-53%-os ez az eredmény. A hazai krónikus hepatitis C-ben szenvedők >98%-ban az 1. genotípusba tartoznak. 3.4. Klinikai kép A krónikus C-hepatitis spontán remissziója és gyógyulása gyakorlatilag nem fordul elő. A betegek jelentős részénél a krónikus gyulladást (annak aktivitásától függetlenül) fibrosis kíséri. Ennek gyorsasága és mértéke nagy egyéni különbségeket mutat, de ez szabja meg a beteg sorsát. A cirrhosis kialakulása átlag 20-25 év, a cirrhosis kialakulása után a betegekben HCC jelentkezik évente 3-5%-os gyakorisággal. A progressziót gyorsítja a rendszeres alkoholfogyasztás, a hemochromatosis, a társfertőzés egyéb hepatitisvírussal. Az alkoholos cirrhosis HCV fertőzésben az alkohol elhagyása után is progrediálhat. Kompenzált HCV-cirrhosis hirtelen fulmináns dekompenzációját okozhatja akut HAV fertőzés. HIV pozitív betegben az AIDS lefolyását a krónikus C-hepatitis enyhe formája is gyorsítja. A progresszió gyorsabb túlsúlyos betegekben (27 feletti testtömeg-index). Szervtranszplantált betegeknél az akut szakasz súlyosabb, majdnem mindig krónikussá válik, és a progresszió rapid. A prognózis összefüggése a HCV vírustiter nagyságával még nem kellően bizonyított.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes